Lørdag aften vandt MFL Motorsport DM i Super 1600 på hjemmebanen i Sæby. Efter en umådelig tæt sæson lykkedes det teamet at hente sejren til sidst, og med den i bagagen drager de derfor til den sidste EM-afdeling i Tyskland allerede på torsdag. - Vi har en forventning, der hedder en semifinale, det vil være blandt de 12 bedste, siger Mike Louring Frederiksen, der understreger at det bliver svært på en bane, han ikke i forvejen er bekendt med. Weekendens DM-titel kom i hus under stor dramatik, da der efter lørdagens løb var to teams, der havde det samme pointtal. Dommer og løbeledelse kårede dog Mike Louring Frederiksen til vinder af mesterskabet, og torsdag får den nordjyske kører så lov til at prøve kræfter med den absolutte europæiske top.

Referat:
Mike Louring Frederiksen vandt lørdag DM i Super 1600. Nu ser teamet frem mod EM i Tyskland.